Noregur varð í morgun Ólympíumeistari í boðgöngukarla í skíðaskotfimi á vetrarólympíuleikunum í Beijing. Rússar höfðu þó gullið í hendi sér áður en kom að síðustu skotseríunni.
Fyrir áttundu og síðustu skotseríuna var einungis formsatriði fyrir Eduard Latypov frá Ólympíunefnd Rússlands að klára gullið fyrir Rússa, en þá fór allt í baklás, hann klikkaði alls úr fjórum skotum í seríunni og endaði á að þurfa að fara refsihring. Hinar sveitirnar sem á eftir komu fengu því tækifæri til að vinna og heimsmeistarinn í eltigöngu Fillon Maillet kom inn á skotsvæðið 50 sekúndum rúmlega á eftir Latypov. Baráttan um gullið var því á milli Frakka, Þjóðverja og Norðmanna. Bæði Þjóðverjar og Frakkar þurftu aukaskot til að klára sínar seríur en Vetle Sjåstad Christiansen gerði engin mistök og vann gönguna fyrir Noreg sem voru tæpum tveimur mínútum á eftir þegar mest lét. Ótrúlegur viðsnúningur sem tryggði norsku sveitinni gullið.
Corinne Suter frá Sviss varð í morgun Ólympíumeistari kvenna í bruni. Hún kom í mark á einni mínútu og 31,87 sekúndum, eða 16/100 úr sekúndu á undan tíma Sofiu Goggiu frá Ítalíu sem varð önnur. Goggia vann því silfur og Nadia Delago, einnig frá Ítalíu vann bronsið. Þetta voru þriðju gullverðlaun Svisslendinga í hraðagreinum á vetrarólympíuleikunum í Beijing. Lara Gut-Behrami vann gullið í risasvigið og Beat Feuz vann brun karla fyrr á leikunum. Alls hafa Svisslendingar nú unnið fern gullverðlaun á leikunum í alpagreinum. Marco Odermatt vann nefnilega stórsvigið. Þá eru verðlaun Svisslendinga alls orðin sjö í alpagreinunum í Beijing, fern gullverðlaun og þrenn bronsverðlaun.
Nú stendur svo yfir keppni í skylduæfingum í listdansi kvenna á skautum á Ólympíuleikunum. Þar er hin rússneska Kamila Valieva meðal keppenda, þrátt fyrir að hafa fallið á lyfjaprófi í desember. Skautakeppnin er í beinni núna á RÚV.
